b"\n_START_ARTICLE_\nCarrer dels Abaixadors\n_START_SECTION_\nEl gremi dels abaixadors\n_START_PARAGRAPH_\nA l'edat mitjana s'hi establiren en aquest carrer i tingueren la casa gremial els abaixadors, els que abaixaven els draps, les ordenances dels quals daten de 1456, quan es van separar de la confraria dels teixidors de llana.  En aquella \xc3\xa8poca totes les persones que treballaven en un mateix ofici s'anaven instal\xc2\xb7lant en un mateix indret, de manera que els carrers acabaven sent coneguts amb el mateix nom de l'ofici predominant. Sovint, com \xc3\xa9s el cas del carrer Abaixadors, el nom s'ha conservat fins a l'actualitat. _NEWLINE_Els abaixadors eren aquells i aquelles que igualaven el p\xc3\xa8l dels draps de llana. Ho feien amb unes tisores grosses sense punta.\n_START_SECTION_\nL'arquitectura medieval\n_START_PARAGRAPH_\nL'edificaci\xc3\xb3 medieval del barri de Sant Pere, Santa Caterina i la Ribera es va substituir al llarg de la segona meitat del segle XVIII.  Els balcons i finestres balconeres, amb emmarcament de pedra i acabat que imita carreus, que es poden veure al carrer dels Abaixadors, s\xc3\xb3n fruit d'aquesta reforma. No obstant aix\xc3\xb2, encara es conserva l'estructura medieval a l'edifici que fa cantonada amb el carrer de les Caputxes, representada per l'embigat de fusta i el porxo recolzat sobre columnes de pedra.\n_START_SECTION_\nEl culte evang\xc3\xa8lic\n_START_PARAGRAPH_\nL\xe2\x80\x99actual esgl\xc3\xa9sia evang\xc3\xa8lica de Barcelona-Centre s'origina en la missi\xc3\xb3 metodista que fund\xc3\xa0 a la ciutat el missioner William Thomas Brown a finals del segle XIX. L\xe2\x80\x99any 1871 Mr.Brown va obrir el primer local de culte a l'edifici del carrer Abaixadors 10, on va instaurar un temple, una escola di\xc3\xa0ria i una escola dominical. Tot i les dificultats econ\xc3\xb2miques i la intoler\xc3\xa0ncia religiosa, la comunitat va anar creixent sota la direcci\xc3\xb3 dels reverends J.R Griffin (1874-1876), Robert Simpson (1876-1884) i J.G.Brown (1884-1896). L'objectiu de l'esgl\xc3\xa9sia era crear una comunitat solid\xc3\xa0ria i participativa. A tots els seus membres, per\xc3\xb2, se'ls exigia un deure a complir i una estricta disciplina moral i material. _NEWLINE_L\xe2\x80\x99any 1892 la comunitat evang\xc3\xa8lica es trasllad\xc3\xa0 al carrer dels Banys Nous, n\xc3\xbam. 16, per\xc3\xb2 diversos conflictes amb els col\xc2\xb7lectius cat\xc3\xb2lics del barri la van obligar a cercar un nou empla\xc3\xa7ament.\n_START_SECTION_\nActivitats culturals\n_START_PARAGRAPH_\nL'activitat cultural recent del carrer dels Abaixadors s'ha concentrat en aquest mateix edifici empla\xc3\xa7at al n\xc3\xbamero 10; un antic palau del segle XVIII, el qual, tot i que l'arquitectura original ha canviat for\xc3\xa7a, continua conservant l'encant, particularment pel que fa a les sales nobles. Aix\xc3\xad, en el principal, al qual s'accedeix a trav\xc3\xa9s d'una escala de pedra, s'hi troba una gran sala, la qual ha estat destinada a una considerable varietat d'usos: des de discoteca en horari after fins a ateneu popular, teatre d'\xc3\xb2pera, teatre de titelles dirigit a un p\xc3\xbablic familiar, sala de concerts de jazz o sala de cabaret._NEWLINE_El 2006, l'edifici va acollir al llarg de l\xe2\x80\x99any un projecte d'interiorisme (showroom) on es varen ambientar diversos espais per a les presentacions dels nous articles de la marca Nike, entre d'altres Nike+, RojoAir, Nike ID o Jordan._NEWLINE_Posteriorment, la sala va ser ocupada pel projecte cultural autogestionat Espai 10, amb l'inter\xc3\xa9s d'esdevenir un nou pol d'atracci\xc3\xb3 art\xc3\xadstica a Barcelona. L'espai es planteja com una plataforma internacional, multidisciplin\xc3\xa0ria, inclusiva i transversal de creaci\xc3\xb3, di\xc3\xa0leg, reflexi\xc3\xb3 i cr\xc3\xadtica."